Flugfélagið Play segir Alþýðusamband Íslands stunda skemmdarverkastarfsemi sem byggi á rangfærslum.
ASÍ hefur skorað á fólk að sniðganga flugfélagið Play þar sem verðandi flugfreyjur og flugþjónar félagsins muni vinna á launum sem séu undir lágmarkslaunum. Birgir Jónsson forstjóri Play sagði í fréttum RÚV í gær að sig hafi sett hljóðan við þá yfirlýsingu miðstjórnar ASÍ um þetta og að félagið muni leita réttar síns. ASÍ birti svo síðdegis í gær samanburð á launum flugfreyja og þjóna hjá Icelandair og Play sem sýndi að byrjunarlaun hjá Play væru 30% lægri en hjá Icelandair. Play sendi frá sér yfirlýsingu fyrir stundu þar sem segir að skemmdarverkastarfsemi ASÍ byggi á endalausum rangfærslum. ASÍ hafi dregið í land með yfirlýsingar eins og að Play borgi lægstu laun í landinu og segir að borin séu saman grunnlaun Play og heildarlaun Icelandair. Forstjóri Play sagði í fréttum RÚV í gær að lægstu laun hjá Play án vinnuframlags væru um 350 þúsund krónur á mánuði fast, það væru grunlaun með fastri akstursgreiðslu og sölutryggingu. ASÍ hefur lýst yfir efasemdum um Íslenska flugstéttarfélagið sem er viðsemjandi Play og sagt fyrirtækið fjármagna félagið. Í yfirlýsingu Play er minnt á að Íslenska flugstéttarfélagið sé sjö ára gamalt félag, stofnað áður en Play var stofnað. Sem kunnugt er voru flugmenn WOW í því félagi, en núna hafa flugfreyjur og flugþjónar bæst við. Play segir Íslenska flugstéttarfélagið hafa gert samning sem sé í takti við almennan vinnumarkað. Drífa Snædal er foseti ASÍ.
Er einhver skylda að flugfreyjur og flugþjónar séu í flugfreyjufélagi Íslands? Nei, það er ekki skylda en hins vegar ættu þau að vera það. Það er náttúrulega eðlilegt að það félag sem hefur mesta reynslu af því að semja fyrir flugfreyjur og flugþjóna geri það og þetta er það félag sem er innan okkur heildarsamtaka og notið verndar okkar og stuðnings í gegnum tíðina í þeim kjaradeilum sem þau eru í. Það er hins vegar alveg frjálst að stofna stéttarfélag en við stígum mjög fast til jarðar þegar fyrirtæki hlutast til um stofnun stéttarfélags og gera við það samninga, það er ekki raunverulegt stéttarfélag sem myndað er af vinnandi fólki til þess að semja um kaup og kjör fyrir sig.
Flugfélagið Play segir Alþýðusamband Íslands stunda skemmdarverkastarfsemi sem byggist á rangfærslum. Forseti ASÍ segir enga skyldu hvíla á flugfreyjum og þjónum að vera í Flugfreyjufélagi Íslands, en lýsir efasemdum um Íslenska flugstéttarfélagið.